钦定古今图书集成/明伦汇编/交谊典/第072卷 > 《离居赋》黄溍
## 钦定古今图书集成/明伦汇编/交谊典/第072卷 > 《离居赋》黄溍

“慨予后古人而生兮，恒洁志以好修。凭祖先之遗业
兮，援往烈之馀休。粤总角以授经兮，岁行汨其已周。
独贸贸吾何故兮，庶远悔而为邮。揽儁哲以我弼兮，
懿前志之为谋。非夫人之察予衷兮，孰蹭蹬而见收？
胡闵勉抱兹独兮，旷周旋于穷陬？廓私处而莫伍兮，
怆增思以怀愁。”昔《回路》之相赠兮，竭所获以交投。卒
并辔以疾驱兮，入圣域而弥优。彼独何人兮，顾予忍
耻而蒙羞。惟昔者之择从兮，极远讨而旁搜。众杂遝
其既多兮，邈异趋之交钩。纷诩诩以征逐兮，咸胥顾
而劝忧。曰“予行之不可兮，矧将勗予以良猷。”居怏悒
其谁语兮，弦予歌之《幽幽》。恫惚慌以顾怀兮，耿孤倡
而无酬。哀下土之坌浊兮，骇奔飞其呀咻。大龟视予
以吉卜兮，曷去之而遐游。广轮曼曼而靡极兮，忽又
惑其所由。非识路为之先道兮，惧九折之摧吾。《辀羌》
《穴豫》以狐疑兮，怅临岐而夷犹。轸中情之恋嫪兮，思
勃郁而若抽。噫遗行之己累兮，固吾以为赘疣。弗瞑
眩之是图兮，何厥疾之能瘳。坚所秉犹未怠兮，悼年
岁之易遒。谅予怀之既骋兮，虽坎𡒄其敢偷。苟非予
之所存兮，夫又何求？结烦言而招要兮，遂矢心以绸
缪。夫有恃以为善兮，讵无成而淹留。